ทองคำปิดพุ่ง 24.9 ดอลล์
สัญญาทองคำตลาดนิวยอร์กปิดพุ่งขึ้น24.9 ดอลล์ที่ 1,473.7 ดอลลาร์/ออนซ์ ขานรับข้อมูลการค้าจีนสดใส
9 พ.ค. 2556

สัญญาทองคำตลาดนิวยอร์กปิดพุ่งขึ้น24.9 ดอลล์ที่ 1,473.7 ดอลลาร์/ออนซ์ ขานรับข้อมูลการค้าจีนสดใส
สัญญาทองคำตลาด COMEX (Commodity Exchange) ส่งมอบเดือนมิ.ย.พุ่งขึ้น 24.9 ดอลลาร์ หรือ 1.72% ปิดที่ 1,473.7 ดอลลาร์/ออนซ์
ด้านสัญญาโลหะเงินส่งมอบเดือนก.ค.ปิดที่ 23.927ดอลลาร์/ออนซ์ เพิ่มขึ้น 12.1 เซนต์ และสัญญาโลหะทองแดงส่งมอบเดือนก.ค.เพิ่มขึ้น 6.8 เซนต์ ปิดที่ระดับ 3.3705 ดอลลาร์/ปอนด์
สัญญาพลาตินัมส่งมอบเดือนก.ค.ปิดที่ 1,504.90 ดอลลาร์/ออนซ์ พุ่งขึ้น 23.70 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ปิดที่ 698.25 ดอลลาร์/ออนซ์ เพิ่มขึ้น 17.65 ดอลลาร์
สัญญาทองคำทะยานขึ้นหลังจากสำนักงานศุลกากรจีนรายงานว่า ยอดส่งออกเดือนเม.ย.ของจีนเพิ่มขึ้น 14.7% เมื่อเทียบเป็นรายปี ขณะที่ยอดการนำเข้าขยายตัว 16.8% ส่งผลให้จีนมียอดเกินดุลการค้า 1.816 หมื่นล้านดอลลาร์ในเดือนเม.ย ส่วนมูลค่าการค้าต่างประเทศเดือนเม.ย.ของจีนขยายตัว 15.7% เมื่อเทียบเป็นรายปี ซึ่งเป็นอัตราการขยายตัวที่รวดเร็วกว่าเดือนมี.ค.ที่ระดับ 12.1%
นอกจากนี้ สัญญาทองคำยังได้รับแรงหนุนจากรายงานที่ว่าความต้องการทองคำในเอเชีย โดยเฉพาะประเทศจีน ยังคงแข็งแกร่ง โดยมีรายงานว่าปริมาณการซื้อขายทองคำบริสุทธิ์ 99.99% ที่ตลาดเซี่ยงไฮ้ มีอยู่กว่า 20 ตันในช่วง 2 วันที่ผ่านมา ขณะเดียวกันมีรายงานว่า ปริมาณการนำเข้าทองคำของจีนจากฮ่องกง พุ่งขึ้นแตะระดับ 223.52 ตันในเดือนมี.ค. จากเดือนก.พ.ที่ระดับ 97.11 ตัน